NOREG BEST I ALKOTEST

**Forskarar frå USA har kåra norsk alkoholpolitikk til best i test.**

Ein ny studie frå New York Medical College tar for seg fem område i alkoholpolitikken i 30 OECD-land. Basert på dette har forskarane laga ein indeks som dei meiner kan måle alkoholpolitikken i desse landa. Dei fem kriteria er tilgjenge til alkohol, den sosiale konteksten alkohol blir brukt i, alkoholprisar, reklame for alkohol og reglar for promillekøyring. Samanlagt skårar Noreg høgast av alle landa i undersøkinga. På kontekst og reklame får den norske politikken full pott. Resultata i studien viser også at dess høgare skår landa fekk på indeksen, dess lågare var alkoholkonsumet.

– Undersøkinga bør brukast til å ta vare på dei gode sidene ved norsk alkoholpolitikk, og slå beina under kunnskapsløs retorikk frå liberale politikarar, meiner klinikksjef Ola Jøsendal ved Bergensklinikkene, eit regionalt og nasjonalt kompetansesenter innen rusfeltet.

Noreg tronar øvst, deretter følger Polen, Island og Sverige på plassane bak.

Les meir i Aftenposten

VEL YRKESFAG, BLI INGENIØR!

Er du usikker på kva slags utdanning du skal velje etter ungdomsskulen? Har du godt handlag og kunne tenke deg ei utdanning som gir både jobb og gode karrieremoglegheiter? Då bør du velje yrkesfag! Med fagbrev innanfor elektrofag, teknisk og industriell produksjon eller bygg- og anleggsteknikk er du ein arbeidstakar mange bedrifter ønsker seg.

Vel du yrkesfag, går du først to år på skule og deretter to år i lære. Men allereie medan du går på skulen blir du utplassert hos bedrifter, og du får eit unikt innblikk i korleis jobbkvardagen kan bli. Skuledagane blir mykje lettare når du ikkje treng å sitje og grave deg ned i bøker heile tida! Og kjensla av å skape noko og få det til å verke slik du hadde tenkt, ei ei god kjensle som du ikkje får av å lese ei bok.

Ein av dei verkeleg store fordelane med yrkesfag er at du faktisk lærer eit yrke og kan begynne i jobb rett etter at du er ferdig med utdanninga. Du slepp studielån, og du tener pengar lenge før skulekameratane dine som vel studiespesialiserande. Du tener til og med pengar medan du er under utdanning: Som lærling får du ca. 50 % av lønna til ein ferdigutdanna fagarbeidar.

Fagbrevet opnar også for andre spennande utdanningsvegar. Ønsker du nye jobbutfordringar og høgare lønn, kan du til dømes utdanne deg vidare til ingeniør. Her har du to moglegheiter. Anten kan du gå Y-vegen, som er eit treårig bachelorstudium ved ein høgskule. Studiet er berekna på studentar med yrkesfagleg bakgrunn og krev ikkje studiekompetanse. Den andre moglegheita er å velje teknisk fagskule, eit toårig yrkesretta studium. Også her kjem du rett inn med fagbrevet ditt. Begge utdanningane gir deg ein ingeniørtittel, og du vil vere ettertrakta på arbeidsmarknaden fordi du har både teoretisk fordjuping og praktisk kunnskap og erfaring.

Som du ser, er moglegheitene mange om du vel yrkesfag på vidaregåande. Skulle du likevel bli usikker på om du har valt rett, kan du framleis få studiekompetanse. Då tar du eit påbyggingsår og gjer deg ferdig med skulegangen samtidig med kameratane dine som vel studiespesialisering. Du har til og med rett til skuleplass etter fullført læretid – om det er det du vil. Men sjølv er eg ikkje i tvil: Yrkesfagleg utdanning er den beste vegen til ein utfordrande og godt betalt jobb. Du har alt å vinne på å velje yrkesfag!

Jonas Pettersen

Ingeniørstudent som stortrivst på teknisk fagskule!